MiRA-Senteret

MiRA-Senteret (MiRA – Ressurssenter for kvinner med minoritetsbakgrunn) er en landsdekkende, frivillig organisasjon som arbeider for å bedre minoritetskvinners og -jenters levekår i Norge, særlig gjennom integrerings- og likestillingsarbeid. Organisasjonen ble grunnlagt i 1989. Grunnlegger og daglig leder er Fakhra Salimi. Senteret mottar sin grunnfinansiering over statsbudsjettet og kommunalbudsjettet i Oslo kommune, og prosjektfinansiering fra ulike departementer og andre offentlige virksomheter. Organisasjonen har konsultativ status i FNs økonomiske og sosiale råd. Dronning Sonja er høyeste beskytter for MiRA-Senteret.H.M. Dronningens beskytterskap, kongehuset.no

MiRA-Senteret tilbyr juridisk bistand, krisehjelp og veiledning, kurs og seminarer, og er et møtested for minoritetskvinner og unge jenter i Norge. I tillegg til faste tjenester og tilbud driver MiRA-Senteret en utstrakt informasjonsvirksomhet som er rettet både mot minoritetskvinner og mot samfunnet ellers. MiRA-Senterets arbeid har et særlig fokus på den usynlige smerten, dvs. psykiske vansker og utfordringer som mange minoritetskvinner og -jenter lever med, tvangsekteskap, seksualitet, vold i nære relasjoner mm. MiRA-Senteret arbeider for at det norske samfunnet skal se og bli oppmerksom på innvandrer- og flyktningkvinner, og unge jenter med minoritetsbakgrunn.

I 2017 arrangerte MiRA-Senteret et dialogmøte om norsk feminisme, interseksjonalitet og økende populisme, der MiRA-Senterets leder Fakhra Salimi understreket at kvinners rettigheter ikke kan adskilles fra rettighetene til alle undertrykte grupper i vårt samfunn, og sa at det er avgjørende at alle står sammen i kampen.

MiRA-Senteret er tilsluttet Norges kvinnelobby og Forum for Kvinner og Utviklingsspørsmål.

Referanser

Eksterne lenker



Kategori:Norske ideelle organisasjoner
Kategori:Etableringer i 1989